Natiali wuin ma ned nua Ziffan mitanaund addian, sundan aa längare Zoihn, wäu sunst warad des jo fad. Oiso z.xa0B. 01101 mit 00110. Waun ma des händisch rechnan, miass ma wia fuigt vuageh: oa Stöö noch da aundan zaumzöhn (vo rechts beginnand) und jewäus ihn Iwatrog vo da vurign Stöö no dazua. A Computa duad aa nix aundas: De oanzalnan Stöön zaumzöhn is dessöwe, wia mas vuaha gmocht haum, drum vawend ma do wieda an Hoib-Addiara. Fias Dazuazöhn vom vuarign Iwatrog vawend ma oafoch an zweitn Hoib-Addiara. Wäust aus mathematischn Gründn (des hechste, wos beim Addian vo zwoa binärn Ziffan aussekumman kau, is 10) nia an Iwatrog aun beidn Hoib-Addiara zua gleichn Zeid hosd, kaunst de beidn Iwaträg mit ana ODA-SChoitung vabindn. Nocha brauchst no an Bitspeicha ois Zeidvazögarungselement, dass da Ausgaung vo da ODA-SChoitung eascht wieda bei da Additiaun vo da nächstn Stöö dazua kummt.